KIRJALLINEN KYSYMYS E-0122/99

esittäjä(t): Patricia McKenna (V) komissiolle

(2. helmikuuta 1999)

Aihe: Torjunta-aineiden käytön vähentäminen unionissa

Milloin komissio aikoo antaa ehdotuksensa torjunta-aineiden ja kasvinsuojeluaineiden käytön vähentämiseksi kuten se lupasi viidennessä ympäristönsuojelun toimintaohjelmassa, joka on peräisin vuodelta 1992?

Aikooko komissio kieltää vaarallisimmat torjunta- ja kasvinsuojeluaineet ja nopeuttaa nykyisin Euroopan unionissa myynnissä olevien kemikaalien arviointia?

Komission jäsenen Ritt Bjerregaardinkomission puolesta antama vastaus

(23. maaliskuuta 1999)

Viidennen ympäristöalan toimintaohjelman hyväksymisen(1) jälkeen komissio käynnisti kasvinsuojeluaineiden kestävää käyttöä koskevan hankkeen, jonka tarkoituksena oli selvittää kasvinsuojeluaineiden (maatalouden torjunta-aineiden) nykyisiä käyttötapoja ja käyttöön liittyviä ongelmia sekä valmistella mahdollisia uusia aloitteita. Hanke saatiin päätökseen toukokuussa 1998. Tuolloin järjestetyssä työryhmätapaamisessa, johon osallistuivat kaikki asianomaiset osapuolet, keskusteltiin hankeraporttien tuloksista ja tehtiin niiden pohjalta päätelmät. Tutkimusraportit ovat kokonaisuudessaan saatavilla komission Internet-sivuilta osoitteesta http://europa.eu.int/comm/dg11/ppps/home.htm. Jatkotoimina komissio valmistelee paraikaa kasvinsuojeluaineiden kestävää käyttöä käsittelevää tiedonantoa, joka on osa komission vuoden 1999 työohjelmaa.

Hankkeessa keskityttiin torjunta-aineiden käyttöön maataloudessa, mutta siinä tarkasteltiin myös biosidien käyttöä, ja jatkossa tuloksia käytetään sen arvioimiseen, onko biosidien käytön vähentämiseksi syytä toteuttaa lisätoimia. Toimet täydentäisivät biosidituotteiden markkinoille saattamisesta 16. helmikuuta 1998 annetun neuvoston ja Euroopan parlamentin direktiivin 98/8/EY(2) täytäntöönpanoa.

Torjunta-aineet, jotka eivät täytä kasvinsuojeluaineiden markkinoille saattamisesta 15. heinäkuuta 1991 annetun neuvoston direktiivin 91/414/ETY(3) 5 artiklassa tai edellä mainitun biosidejä koskevan direktiivin 98/8/EY 5 artiklassa säädettyjä ihmisten terveyden ja ympäristön suojelua koskevia vaatimuksia, vedetään markkinoilta sanotun kuitenkaan rajoittamatta tiettyjä tehoaineita sisältävien torjunta-aineiden markkinoille saattamisen ja käytön kieltämisestä 21. joulukuuta 1978 annetun neuvoston direktiivin 79/117/ETY(4) tai tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27. heinäkuuta 1976 annetun neuvoston direktiivin 76/769/ETY(5) nojalla toteutettuja toimenpiteitä kyseisten kemikaalien kieltämiseksi. Kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11. joulukuuta 1992 annetun komission asetuksen (ETY) 3600/92(6) nojalla on parhaillaan tutkittavana 90 tehoainetta. Näistä monet on jo vedetty markkinoilta ja muiden osalta lopullinen päätös on vielä tekemättä. Lähitulevaisuudessa aiotaan toteuttaa uusia toimia direktiivin 91/414/ETY mukaisten arviointien nopeuttamiseksi. Biosidituotteiden arviointien valmistelu on käynnissä, ja ne aloitetaan heti kun jäsenvaltiot ovat panneet täytäntöön direktiivin 98/8/EY, minkä on tapahduttava 13. toukokuuta 2000 mennessä.

Teollisuuskemikaalit jaetaan "olemassa oleviin" ja "uusiin" kemikaaleihin. Ensin mainituilla tarkoitetaan yhteisön markkinoilla ennen 18. syyskuuta 1981 olleita kemikaaleja. Euroopan teollisuuden toimittamien tietojen mukaan yhteisön markkinoilla on yli 1 000 tonnin suuruisina määrinä noin 2 500 "olemassa olevaa" kemikaalia, mikä on noin 90 prosenttia kemikaalien kaupasta. Näiden kemikaalien ihmisten terveydelle ja ympäristölle aiheuttamat riskit arvioidaan ensin, ja arviointi aloitetaan kaikkein vaarallisimmista.

Kaikkien "uusien" kemikaalien ihmisten terveydelle ja ympäristölle aiheuttamat riskit arvioidaan ennen tuotteiden saattamista yhteisön markkinoille. Vuodesta 1993 lähtien on arvioitu noin 600 uutta kemikaalia.

Komissio on aloittanut teollisuuskemikaaleja koskevan yhteisön lainsäädännön kartoituksen selvittääkseen, mitä parannuksia tarvitaan. Komission vuoden 1999 työohjelmaan sisältyy tätä koskeva tiedonanto, jossa määritellään yhtenäinen strategia teollisuuskemikaalien sääntelemiseksi yhteisössä.

(1) EYVL L 275, 10.10.1998.

(2) EYVL L 123, 24.4.1998.

(3) EYVL L 230, 19.8.1991.

(4) EYVL L 33, 8.2.1979.

(5) EYVL L 262, 27.9.1976.

(6) EYVL L 366, 15.12.1992.